paragraph_text: Vrijednost novčanica kreće se od 5 do 500 eura, a za razliku od euro kovanica, dizajn je identičan u cijeloj eurozoni, premda se izdaju i tiskaju u raznim državama članicama. Novčanice eura izrađene su od čistoga pamučnog vlakna, što poboljšava njihovu trajnost, a novčanicama daje prepoznatljiv osjećaj. Mjere su od 120x62 milimetara do 160x82 milimetara i imaju razne sheme boja. Novčanice eura sadrže brojne složene sigurnosne značajke poput vodenih žigova, obilježja ispisanih nevidljivom tintom, holograma, optički promjenjive tinte i mikrotiska (u hrvatskom jeziku također poznat i kao mikropismo) koji dokumentiraju njihovu autentičnost. Iako euro kovanice imaju nacionalnu stranu koja označava zemlju izdavanja (iako ne nužno i kovanje), u novčanicama eura toga nema. Umjesto toga, ove su informacije prikazane prvim znakom serijskoga broja svake novčanice.